
De som er med

Syndikatet

Juan Cabrillo Syndikatets formann og kaptein på Oregon.

Max Hanley Syndikatets viseadministrerende, Juans nestkommanderende og maskinsjef på Oregon. Vietnam-veteran, tjenestegjorde blant annet på den amerikanske marinens swiftbåter.

Linda Ross Syndikatets nestkommanderende i Operasjonsavdelingen. Veteran fra den amerikanske marinens e-tjeneste.

Eddie Seng Syndikatets sjef for landbaserte operasjoner. Tidligere CIA-agent.

Franklin «Linc» Lincoln Medlem av Syndikatets operasjonsteam. Tidligere skarpskytter i Navy SEALs.

Marion MacDougal «MacD» Lawless Medlem av Syndikatets operasjonsteam. Tidligere U.S. Army Ranger.

Raven Malloy Medlem av Syndikatets operasjonsteam. Tidligere etterforsker i det amerikanske militærpolitiet.

Eric Stone Rormann på Oregon. Tidligere offiser i den amerikanske marinen med utvikling av nye våpen som spesialfelt.

Dr. Mark «Murph» Murphy Oregons våpensjef. Tidligere sivil våpendesigner for det amerikanske militæret.

Russ Kefauver Etterretningsanalytiker. Tidligere finansetterforsker i CIA.

Dr. Eric Littleton Sjef for Oregons biofysiske laboratorium.

Mike Lavin Våpenmester på Oregon. Pensjonert vedlikeholdssjef for våpen/ildkontroll i den amerikanske hæren.

Bill McDonald Assisterende våpenmester på Oregon. Tidligere CIA-agent med paramilitære operasjoner som spesialfelt.

George «Gomez» Adams Helikopterpilot og droneoperatør på Oregon. Veteran fra den amerikanske hæren.

Hali Kasim Oregons sambandssjef.

Dr. Julia Huxley Skipslege på Oregon. Veteran fra den amerikanske marinen.

Amy Forrester Legeassistent på Oregon. Tidligere sanitetssoldat i marinen.

Kevin Nixon Rekvisittsjef på Oregon.

Maurice Purser på Oregon. Veteran fra den britiske marinen.

USAs regjering

Langston Overholt IV Syndikatets kontakt i CIA.

Kaptein Kim Dudash Skipssjef på USS Gerald R. Ford (CVN 78).

Robin Stansberry Amerikansk senator.

Saudi-Arabia

Abdullah bin Abdulaziz Kronprins.

Muqrin bin Khalid Visekronprins og oberst i det kongelige saudiske flyvåpenet.

Khalid bin Salman Tidligere visekronprins og forhenværende sjef for etterretningsorganisasjonen GIP.

Israel

Sarai Massala Tidligere Mossad-agent.

Asher Massala / Duke Matasi Sarai Massalas bror.

Shlomo Gottlieb Toppleder i Shin Bet.

 

SurChev (privat militær organisasjon)

Jean-Paul Salan Leder av SurChev og tidligere kaptein og fallskjermjeger i det franske marineinfanteriet.

Moulin Salans nestkommanderende og en gammel våpenbror fra marineinfanteriet.

Sersjant Angus Fellowes Salans sjefinstruktør og tidligere sersjant i det britiske Special Air Service (SAS).

Risto Makedonsk SurChev-operatør, leiesoldat for dr. Hightower.

Mat Malaysisk SurChev-operatør, leiesoldat for dr. Hightower.

Samson Nigeriansk SurChev-operatør, leiesoldat for dr. Hightower.

Hightower-organisasjonen (HH+)

Dr. Heather Hightower Administrerende direktør og grunnlegger av HH+.

Dr. Jing Yanwen Leder av Hightowers innsamlingsteam.

Dr. Brigit Schweers Medlem av Hightowers innsamlingsteam.

Karl Krasner Hightowers sikkerhetssjef, tidligere Stasi-offiser.


 

«Historien begynte da menneskene oppfant guder, og vil ende når menneskene blir guder.»

 

YUVAL NOAH HARARI


Prolog

Borneo 1963

Pøsregnet i den bekmørke natten ga perfekt dekning for de tre operatørene fra Special Boat Section.

SBS, som ofte ble kalt «de våte fetterne» til det bedre kjente Special Air Service, var en kommandostyrke i Royal Marines. De spesialiserte seg på kystoperasjoner – og nettopp derfor var de på vei oppover en elv på Borneo i en Zodiac.

En sta brite som het Rawlinson, måtte evakueres øyeblikkelig fra familiens gummiplantasje. Kommunistiske opprørere herjet i regionen, fast bestemt på å drepe alle utlendinger og legge beslag på eiendommene deres. Kvelden før hadde marxistene massakrert en nederlandsk familie bare åtte kilometer unna. Rawlinson og kona hans innså brått at de sto for tur.

Menig Desmond «Skyggen» Vickers slo av den kraftige påhengsmotoren. De tre mennene padlet de siste fem hundre meterne med samkjørte, vante tak. De var takknemlige for det voldsomme skybruddet. Det gjorde utrustningen søkkvåt, men overdøvet alle lyder. De speidet langs den mørke elvebredden etter den minste bevegelse. De så etter opprørere selvsagt, men også etter krokodiller. Det krydde av dem her. Så langt hadde de hatt hellet med seg, men hell varte sjelden evig.

Løytnanten gjorde tegn med hånden, og mennene styrte gummibåten inn mot bredden. De kom seg lydløst ut av Zodiacen og slepte den i skjul under tett vegetasjon. Deretter grep de maskinpistolene, som alle var utstyrt med lyddempere, og sjekket magasinene i blinde. Vickers lot hånden gli ned til hoften og kjente på hylsteret til .38 Webley-revolveren. Så lot han fingrene gli videre nedover låret til skjeftet på den sylskarpe Fairbairn-Sykes-dolken i den velsmurte lærsliren.

Klar.

Løytnanten nikket i retning av plantasjen. Vickers, som bare var atten år og den yngste operatøren i skvadronen, tok teten. Han tråklet seg gjennom løv og kratt under de snorrette rekkene med gummitrær. På basen var han behersket og kultivert som en adelsmann, men ute i felten beveget han seg med en jaguars overnaturlige smidighet og list. De lydløse bevegelsene og evnen hans til å dukke opp fra intet hadde gitt ham kallenavnet Skyggen.

Vickers stanset i utkanten av lysningen. Det mørklagte plantasjehuset ruvet et stykke unna. Han gransket området mens han sveipet over det med blikket. Lysene var slukket, slik løytnanten hadde gitt beskjed om. Så langt, alt vel.

Da Vickers var sikker på at kysten var klar, sprintet han bort til huset. Han løp krumbøyd, med maskinpistolen hevet og fingeren på avtrekkerbøylen. Han ba en stille bønn om at Rawlinson husket løytnantens ordre: Ikke skyt. En nervøs, sivil brite med en ladd Lee-Enfield No. 1 kunne være like farlig som en hvilken som helst indonesisk drapsmann.

Han klatret lydløst opp på verandaen og kikket inn gjennom vinduet ved siden av hoveddøren. Regnet hamret mot bølgeblikktaket. Han så ingen bevegelser i huset. Noen sekunder etter kom løytnanten og korporal Sterling, en svær rugg av en skotte, opp på verandaen og stilte seg ved siden av ham.

Vickers ristet på hodet.

Løytnanten lot blikket gli over det skyggefulle området en siste gang. Så gikk han bort til døren og sparket den inn med den gjørmete støvelen.

Vickers stormet først inn i huset, med Sterling – bestevennen sin – hakk i hæl. Løytnanten kom rett bak dem.

«Rawlinson!» ropte løytnanten. «Vi er Dronningens menn. Vi skal få deg ut herfra!»

Stille.

«Sterling, ta overetasjen. Skyggen, sjekk baksiden.»

De to mennene satte av sted. Løytnanten skjøv opp kjellerdøren. Han trakk i lyssnoren og ropte igjen. «Rawlinson! Ikke skyt. Vi er her for å hente deg. Er du der?» Han småløp ned trappen og undersøkte det klamme, fuktige rommet. Alt han fant, var urørte lagerhyller fulle av hermetikk og andre husholdningsvarer.

Løytnanten kom opp på kjøkkenet igjen. Vickers og Sterling ristet på hodet.

Tomt.

«Kanskje han kom seg unna uten at han fikk gitt oss beskjed,» antydet løytnanten. «Men vi må være sikre på at han ikke fortsatt er på eiendommen. Sterling, sjekk uthuset på baksiden. Skyggen, ta maskinverkstedet. Jeg tar en runde på området. Vi møtes ved båten om et kvarter presis. Forstått? Få opp farten!»

De nikket. «Ja vel, sjef,» la Sterling til.

Regnet ga seg like brått som det hadde begynt, og en lummer hete la seg over dem. Tåken steg som et likklede fra den vasstrukne bakken.

Løytnanten satt på huk ved møtepunktet nær båten og myste gjennom mørket. De to andre var ikke å se. Han kikket på klokken. Hvor ble det av dem?

«Sjef.»

Løytnanten skvatt til. Vickers hadde plutselig dukket opp bak ham, som ut av løse luften. Gutten var virkelig en skygge.

«Har du sett noe til Rawlinson og kona hans?» spurte løytnanten. Den hviskende stemmen hans ble nesten overdøvet av larmen fra insekter og frosker.

«Bak maskinverkstedet. Strupene deres er skåret over fra øre til øre.»

«Herregud! Hva med Sterling?»

Begge hørte raslingen i løvverket foran seg, men ingen av dem rakk å reagere før …

Splatt!

En kinesisk stavhåndgranat landet i sølen rett foran dem.

Skyggen dyttet løytnanten til side og kastet seg over granaten.

«Vickers!» Løytnanten bøyde seg for å gripe tak i ham, men i samme øyeblikk boret en kule seg gjennom skallen hans. Uten et ord deiset han over ende i gjørmen ved siden av Vickers.

«Sjef!»

Vickers kom seg opp på knærne og kravlet bort til den døde løytnanten. Den kinesiske granaten hadde vært en blindgjenger. Men kulene som pep over hodet på ham, var høyst virkelige. Han risikerte å bli meid ned selv. Det fikk stå til. Han lot løytnanten ligge og smatt i dekning.

Indonesierne rykket fram mellom gummitrærne. Luften dirret av de korte, skarpe salvene fra automatgeværene deres. Kuler flerret opp bark og greiner.

Lydløs som en skygge løp Vickers ut til siden for soldatene og forsvant i mørket.

Stillheten fra britenes posisjon gjorde indonesierne seierssikre. De ropte og lo mens de tømte magasinene inn i krattet der løytnanten hadde falt. Kort etter sto de bøyd over den blodige, gjennomhullede kroppen.

De visste ikke at Vickers hadde sneket seg innpå dem bakfra.

Han åpnet ild med maskinpistolen mot de skyggeaktige skikkelsene – på noen få sekunder tømte han hele magasinet på tretti skudd. Med en rolig bevegelse fra venstre mot høyre lot han salvene sveipe over ryggene deres. Én etter én gikk soldatene over ende i gjørmen. Bare to ble stående igjen.

Vickers skiftet magasin og siktet på de to siste opprørerne, som søkte dekning bak et tre. Den ene var et hode høyere enn den andre. Plutselig stivnet han.

Sterling!

Nå så Vickers at den svære skotten var tatt til fange. Han var kneblet, og armene hans var bundet bak på ryggen. Den lille kommunisten rettet en pistol mot korsryggen hans og dyttet ham fram mellom trærne. Indonesieren gjemte seg bak den storvokste skotten og brukte ham som et levende skjold.

Fordømte jævel.

Vickers beveget seg i en ny flankemanøver. Med trærne som dekning knappet han raskt innpå avstanden. Målet hans var et nytt snikangrep bakfra.

Indonesieren fikk panikk. Han la armen om halsen på Sterling og spant rundt, livredd for hvor neste skudd ville komme fra.

Vickers støttet maskinpistolen mot en trestamme. Han siktet på de to skikkelsene som virret fram og tilbake, mens han ventet på en sjanse …

Poff!

En enkelt nimillimeterkule boret seg inn i brystet på indonesieren. Han stupte og ble liggende urørlig.

Vickers sprintet bort til Sterling.

Skotten var fortsatt bundet og kneblet. Da han så Vickers komme løpende mellom trærne, utstøtte han et dempet skrik.

Så snudde han seg brått – og la på sprang.

«Sterling! Det er meg!»

Skotten rakk å ta tre lange steg før den britiske L2-granaten, som var bundet fast i nakken hans, eksploderte.

Indonesieren hadde rigget Sterling som en dødsfelle. Før opprøreren ble skutt, hadde han tredd en finger gjennom sikringsringen til granaten. Da han falt, trakk vekten av den døde kroppen hans pinnen ut. Som planlagt.

Vickers bråstoppet. Den stadig sterkere larmen fra insektene suste i ørene hans. Fra skogen lenger borte hørte han fjerne, sinte rop fra flere opprørere.

Hva hadde han gjort?

Vickers fikk likene av Sterling og løytnanten om bord i Zodiacen. Så ga han full gass. Han enset verken brølet fra den kraftige Evinrude-motoren eller kulene som pisket opp vannet rundt ham. Båten planet og raste av sted. Fartsvinden kjølte ned huden i det tårevåte ansiktet hans.

Hennes Majestets Marinebase, Singapore
To uker senere

Admiral Bromley kikket opp fra mappen som lå på det blankpolerte teakskrivebordet. Han stumpet sigaretten i et askebeger av sølv i art nouveau-stil.

Vickers satt rakrygget foran skrivebordet i sin nystrøkne marineinfanteriuniform, med pressefolder skarpe nok til å barbere seg med. Skoene var så blankpussede at man kunne speile seg i dem. Men det vakre ansiktet hans var uttrykksløst.

«Jeg nekter å undertegne dette,» erklærte Bromley og klasket pekefingeren mot et brev i mappen. «Du er en av våre beste soldater og en uvurderlig ressurs for Hennes Majestet. Vi har ikke råd til å miste deg.»

«Jeg mener jeg har forklart grunnene mine, admiral.»

«Tøv. Granskingskommisjonen har frikjent deg fullstendig. Ingen klandrer deg for det som skjedde. Bare du selv.»

«Min beste venn er død på grunn av det jeg gjorde.»

«Din beste venn er død fordi en fordømt kommunist drepte ham. Jeg ber deg innstendig om å se realitetene i øynene.»

«Jeg har forsøkt, admiral.»

«Si meg, Vickers. Liker du tjenesten?»

«Siden jeg var liten, har mitt høyeste ønske vært å tjene landet mitt, sir. Dagen jeg fikk den grønne bereten, var den største i livet mitt.»

«Onkelen din, sir Edmund Vickers-Hart, var den beste offiseren jeg noensinne har tjenestegjort under. Rullebladet ditt taler for seg selv. Du er av samme støpning som ham.»

«Takk, admiral. Det er store ord, selv om jeg tviler på at jeg fortjener dem.»

«Kunne du tenke deg en overføring? Bort fra guttene dine i marineinfanteriet og over til flåten?»

Vickers rynket pannen. «Jeg kan ikke påta meg et nytt oppdrag der jeg risikerer å sette livet til kameratene mine på spill, sir. Aldri igjen.»

«Det forstår jeg godt.» Admiralen holdt fram sigarettpakken. «Vil du ha en?»

«Nei takk, admiral.»

«Bra. Det er en fæl uvane.»

Admiralen tok fram en Dunhill-lighter i sølv og tente en ny sigarett. Han blåste ut en sky av blå røyk mens han fordypet seg i mappen til Vickers igjen.

«Jeg ser at du har mange anbefalingsbrev her, fra både befal og medsoldater.» Han tok opp et av dem. «Her står det at du er ‘godt likt’, og du får strålende skussmål for ‘manerer, framtreden og språkføring’.»

«Det skyldes nok skolegangen min ved Eton, er jeg redd, sir.»

«Det ser også ut som om du har sans for livets goder.» Admiralen holdt opp et annet brev. «‘En habil vinkjenner,’ skriver denne offiseren.»

«Det er et av privilegiene som følger med å være sønn av en visegreve, sir.»

«For å være ærlig kunne jeg trenge en som deg i min personlige stab.» Admiralen reiste seg og kom rundt skrivebordet.

«Sir?»

«Det er en stilling så langt unna strid som det er mulig å komme. Men det er en ærefull tjeneste i Hennes Majestets marine. Stillingen krever diskresjon, takt og god smak. Jeg tror du ville passe perfekt. Har du lyst til å høre mer?»

«Gjerne, sir.»

Vickers lyttet oppmerksomt til beskrivelsen av stillingen. Han trengte bare et øyeblikk på å bestemme seg.

«Det er virkelig en ærefull tjeneste, admiral. Jeg har aldri tenkt på noe slikt før.»

«Jeg forutser bare ett problem.»

«Sir?»

«Du har tjenestegjort i en av de ypperste kommandoavdelingene vi har, og deltatt i flere topphemmelige operasjoner. Operasjoner som – la meg si det slik – ikke finnes i protokollene, ikke sant?»

«Det stemmer, sir.»

«Når du forflyttes til en annen våpengren, følger tjenestepapirene dine med. Og vi kan ikke risikere at uvedkommende får innsyn i dem. Derfor er vi nødt til å forsegle mappen din permanent. Ingen skal vite om tiden din i SBS. Det betyr at vi må slette navnet ditt fra alle offisielle registre. Så lenge du er i tjeneste, har menig Desmond Vickers aldri eksistert. Først når du dimitterer, kan han gjenoppstå hvis du ønsker det.»

«Jeg forstår,» sa Vickers.

«Det betyr naturligvis at vi må opprette helt nye tjenestepapirer for deg. Nytt navn, ny bakgrunn, alt nytt. Hvordan stiller du deg til det?»

«Hvis det gjør at jeg kan fortsette å tjene Dronning og fedreland, er det helt greit for meg.»

«Flott. Adjutanten min skal ta hånd om det praktiske. I mellomtiden kan du ta deg noen dager fri og kose deg i Singapore. Det er en fantastisk by.»

Vickers reiste seg. For første gang på flere uker bredte et smil seg over ansiktet hans. «Takk, sir.»

Admiralen rakte fram hånden. Vickers tok den.

«Jeg ser fram til samarbeidet vårt, Vickers. Å, forresten. Mens du slapper av de neste dagene, må du finne på et nytt navn til deg selv. Et nom de guerre, om du vil. Noe som er den rake motsetningen av det virkelige navnet ditt.»

Vickers rynket pannen og tenkte seg om. «Jeg tror jeg har det.»

Admiralen strålte. «Bra. Hvem får jeg æren av å arbeide sammen med?»

«Etternavnet mitt blir Chavasse. Etter en onkel på morssiden. Han falt ved El Alamein.»

«Jeg kondolerer. Et utmerket valg.»

«Som mellomnavn velger jeg Morley. Etter en fetter jeg mistet i Korea.»

«Vi mistet for mange gode menn i de gudsforlatte fjellene. Hva med fornavnet?»

Vickers smilte. «Kammertjeneren til faren min ligger begravd på familiens gravsted. Han døde i fjor. Jeg så virkelig opp til ham. Han ble hardt såret under slaget ved Somme i 1916 og fikk Croix de Guerre med étoile d’argent for tapperhet i strid.»

«En helt på alle måter. Hva het han?»

«Maurice.»

I dag
Gorno-Badakhsjan autonome region, Tadsjikistan

Den gamle beltevognen fra sovjettiden slet seg over den siste bakkekammen. Den store dieselmotoren brølte anstrengt og spydde ut en sky av tykk, svart røyk. I tre timer hadde beltevognen skranglet gjennom et smalt pass høyt oppe i de mektige Pamirfjellene, på vei gjennom snøføyken mot den eldgamle tibetanske festningen. Den lå på kanten av et loddrett stup, høyt over den skogkledde dalbunnen. De solide steinmurene kunne saktens motstå datidens beleiringsvåpen, men det var beliggenheten og den ekstreme utilgjengeligheten som alltid hadde vært festningens beste forsvar. Det var dette som skremte bort alle unntatt de mest iherdige og dristige. Hvordan det mektige byggverket kunne ha blitt reist for hånd på dette stedet for flere hundre år siden, forble en gåte.

Beltevognen stanset med et rykk rett foran den korte vindebroen som lå over den dype kløften. Døren til førerhuset ble åpnet. En kraftig tsjetsjener i saueskinnspels og støvler hoppet ut. Han åpnet bakdørene for de sju inviterte gjestene.

Passasjerene – seks menn og en kvinne – strakte på stive lemmer og verkende rygger etter den lange, ensformige turen. De hadde sittet tause hele veien og målt hverandre med stjålne sideblikk i den romslige, men spartansk innredede kabinen. Ute i den iskalde luften sto frostrøyken fra munnene deres før den ble feid bort av den bitende vinden.

Den sykelig overvektige venezuelaneren, Yeferson Osorio, var sikkerhetssjef for Sør-Amerikas største narkotikakartell. Og de rødkantede øynene og neseborene tydet på at han var hektet på sitt eget produkt. Til tross for kulden lot han den prangende, fotside hermelinpelsen være åpen. Det skulderlange håret blafret i snøføyken.

Osorio hadde raskt gjenkjent den elegante russeren, Jakov Mitjajev, og den kinesiske kvinnen med brillene, Wu Shanshan. Han hadde lest rapporter om dem. I likhet med ham selv var de i praksis sikkerhetssjefer for sine respektive forbrytersyndikater. De ledet organisasjoner med et etterretningsapparat på høyde med, og ofte bedre enn, det de fleste nasjoner kunne skilte med. Hadde Osorio visst at disse to drittsekkene i verdensklasse skulle delta på dagens møte, ville han ha lagt helt andre planer.

Venezuelaneren visste ikke hvem de andre var, men han antok at de også hadde høye stillinger i sine respektive sikkerhetsavdelinger. Tatoveringene som var synlige på halsen og håndleddene til japaneren, levnet ingen tvil om at han tilhørte Yakuza – selv uten den manglende fingeren. Resten av følget besto av en tykkfallen, glattbarbert inder, en meksikaner med sølvtupp på cowboystøvlene og en mann fra en av Thailands fjellstammer. Han var iført en knallgul skiparkas som rakk ham til knærne.

Osorio lurte på om så mye kriminell, teknisk ekspertise noensinne hadde vært samlet på ett sted før. Politietater verden over ville siklet ved tanken på å hanke inn alle sammen i én operasjon.

Tsjetsjeneren snakket i walkietalkien. Et øyeblikk senere raslet det i kjettinger. Festningens fallgitter ble hevet. Han vinket de sju gjestene mot det store inngangspartiet. Der sto det en høy og kraftig soldat i sivil varmedress og ventet. Han hadde en rifle slengt over skulderen. En tredje, mindre mann sto ved siden av ham med en metalldetektor for å sjekke om de nyankomne var bevæpnet, eller om de hadde avlyttingsutstyr gjemt på kroppen.

De sju inviterte gjestene subbet mot porten. Bekymringen deres steg for hvert skritt de tok. Det som ventet dem der inne, kunne forandre livet deres for alltid.

Eller bli deres død.

Osorio freste innvendig. Enda en våpenkontroll. Han sto inne i en kroppsskanner av den typen som ble brukt på flyplasser. For tredje gang den dagen løftet han armene over det enorme hodet. Disse folkene tok jammen sikkerheten på alvor – han hadde telt minst femti bevæpnede vakter på veien gjennom den gamle festningen. Det ville ha vært umulig å innta den.

Den tidligere kubanske etterretningsoffiseren som fulgte med på skanneren, greide bare så vidt å skjule et smil da han kikket på det elektroniske bildet av den kolossale gangsteren. Osorios tette skjegg klarte ikke helt å skjule den dissende dobbelthaken. Mannen var nesten like bred som han var høy, bygd som en gigantisk avokado. Den grønne treningsdressen i velur var sikkert svinedyr og fra et kjent motehus, men den forsterket bare det komiske inntrykket.

Kroppen hans var i elendig forfatning, og det sto enda verre til med helsen hans. Men gangsterbossen var grundig bakgrunnssjekket, og han hadde mer enn nok penger til å kvalifisere seg for dagens auksjon. Siden det ikke var noen heis i den eldgamle festningen, hadde stakkaren vært nødt til å slite seg opp fem etasjer. Svetten perlet på pannen hans. Kubaneren var overrasket over at venezuelaneren ikke hadde falt død om av hjerteinfarkt allerede. Hvordan de i så fall skulle ha klart å flytte det hundre og åtti kilo tunge kadaveret fra den trange trappeoppgangen uten gaffeltruck, var umulig å si.

Kubaneren gjorde tegn til at Osorio skulle gå ut av skanneren. «Alt klart,» hvisket han over sambandet. Han nikket mot de små kurvene på bordet. «Smykkene og klokken får du tilbake når du er ferdig hos Mr. Martin,» opplyste han på spansk.

Osorio svarte på samme språk. «Ja, det er best du sørger for det, pendejo.»

Fornærmelsen visket bort det innsmigrende smilet fra kubanerens ansikt. Øynene hans smalnet da en kommando runget i ørepluggen. Han snudde seg mot gjestene.

«Señora y señores, vi har et siste stopp. Vennligst bli med meg.»

Osorio røsket til seg hermelinpelsen fra kurven på bordet og fulgte etter russeren og kineseren inn i et annet rom. Her var det satt opp en bærbar netthinneskanner. Den tidligere etterretningsoffiseren pekte på stolen som inderen nettopp hadde reist seg fra.

«Miss Wu» – som selvsagt ikke var det virkelige navnet hennes – «vær så god.»

Wu nikket og satte seg. Teknikeren ga henne instruksjoner, og hun lente seg fram og la haken i støtten på apparatet. Et halvt minutt senere var netthinnen i Wus høyre øye skannet og identiteten hennes bekreftet. Så var det Mitjajevs tur, og deretter Osorios. Han stønnet. Det var et svare strev å få den store kroppen ned på den lille plaststolen, og et like stort slit å komme seg på beina igjen.

«Og nå – forretninger.» Den smilende kubaneren viste de sju gjestene inn i et siste venterom. Det var elegant innredet med luksuriøse, lokalt produserte møbler. På et langbord sto vinflasker, nedkjølte bokser med belugakaviar, en samovar i sølv, vannflasker, glass og bestikk.

«Vær så god og forsyn dere med forfriskninger. Señor Martin kommer straks.»

Russeren og kineseren forsynte seg med dampende varm te fra samovaren, mens Osorio åpnet en flaske vann. De andre plukket i seg biter av geitosten, eller rev av stykker fra de store hjulene med fargerike, tandoorbakte flatbrød. Ingen ønsket å bli sløvet av alkohol. Alle sank ned i behagelige stoler.

De drakk i taushet mens de så på en stor TV-skjerm. På skjermen gikk en høy, mørkhåret kvinne fram og tilbake i det som så ut som en fengselscelle. Hun var kledd i en løs, grå fangedrakt, og sålene på joggeskoene hennes knirket mot steingulvet hver gang hun snudde. Innimellom stanset hun og stirret rett opp i overvåkningskameraet. Det ene øyet hennes var blåsvart, underleppen sprukket og hoven. Hun så ut som en fotomodell som hadde falt av sykkelen og slått seg stygt. Det var lett å se at hun var blitt mishandlet.

Osorio kjente igjen ansiktet hennes. Han lurte på om de andre også gjorde det. Han håpet ikke det.

Ting kunne skjære seg fullstendig hvis de gjorde det.

En mager, hengslete mann med brede kinnbein og et avlangt ansikt kom inn gjennom døren. Det sølvgrå håret hans var kortklipt og velpleid. Han var iført en elegant dress fra Savile Row, håndlagde skinnsko fra Paolo Scafora og et armbåndsur fra Jaeger-LeCoultre. Han så akkurat ut som den velstående europeiske forretningsmannen han var. På sett og vis.

«Frue, mine herrer. Takk for at dere har kommet, og takk for tålmodigheten. Jeg vet at reisen deres har vært strabasiøs og sikkerhetstiltakene våre ekstreme. Men de er nødvendige for å ivareta både deres og vår trygghet.»

Mannen snakket plettfritt engelsk, men Osorio hørte en svak østeuropeisk aksent. Bulgarsk, om han ikke tok feil. Han tvilte på at det virkelige navnet hans var Martin.

«Familien min har drevet med kidnapping siden Konstantinopels fall. Jeg tør påstå at vi ikke bare oppfant forretningsmodellen, men også perfeksjonerte den. Auksjonstjenesten vår leverer objekter av ypperste kvalitet på en måte som beskytter alle parter, inkludert oss selv. I kveld er intet unntak. Organisasjonene deres ble kontaktet fordi dere er de eneste som kan betale det vi krever. Som dere allerede vet, skal alle bud legges inn og betales i ren isotonitazen, på gaten kjent som ISO.»

Osorio skjulte avskyen sin. ISO var noe skikkelig svineri. Nye studier fra DEA viste at det syntetiske opioidet var opptil hundre ganger sterkere enn fentanyl. Det var så nytt på markedet at narkotikapolitiet slet med å holde tritt. Stoffet var ekstremt vanedannende, dødelig, sjeldent og vanskelig å framstille. Nettopp derfor var det så verdifullt.

Martin fortsatte: «Som dere vet, er objektet vi auksjonerer bort i kveld, teknisk sjef for DEAs etterretningsprogram. Hun kan gi dere tilgang til samtlige av DEAs databaser og alle andre politi- og etterretningsorganisasjoner de er tilknyttet. Det inkluderer Interpol, National Counterterrorism Center og FSB, for å nevne noen. Hemmelige operasjoner, agenter, informanter, hjemmeadresser, bankkontoer … Listen over nyttig etterretning er endeløs. Tenk på verdien slik informasjon vil tilføre organisasjonene deres. Og vel så viktig: Tenk hvilke fordeler det vil gi dere overfor konkurrentene.»

Martin brydde seg ikke om å tilføye: Inkludert de som er samlet her i rommet. Det var unødvendig.

De sju hodene nikket. Trettheten og irritasjonen var plutselig som blåst bort. Alle rettet seg opp i stolene.

«Verdien vi tilfører denne transaksjonen, er vår uklanderlige service. Som dere vet, iscenesatte vi objektets død i en voldsom brann. Så vidt DEA vet, var det umulig å finne levningene hennes. Derfor er det ingen som leter etter henne. Hun er deres, til fri disposisjon, uten fare for hevnaksjoner eller etterforskning.»

«Er hun samarbeidsvillig?» spurte Mitjajev.

«I aller høyeste grad. Hun strittet selvsagt imot i begynnelsen. Men nå som hun forstår hvor håpløs situasjonen er, har hun blitt svært medgjørlig. Vi har selvsagt også brukt våre egne velprøvde overtalelsesmetoder.»

En dempet, vitende humring spredte seg i rommet.

Martin smilte. «Dere har alle mottatt dokumentasjon og videobevis som bekrefter objektets identitet og kompetanse. Jeg går ut fra at dere har verifisert dette, ellers ville dere ikke vært her i kveld. Korrekt?»

«Trenger du i det hele tatt å spørre?» gryntet Osorio med sin markante spanske aksent.

«Da går vi videre. Dere har fått skriftlige instruksjoner på forhånd, men la meg gjenta dem.

For det første får hver budgiver fem minutter alene med objektet. Det er ikke tillatt å berøre henne eller tilby henne mat, drikke eller noen form for teknologi. Kort sagt, ingen fysisk kontakt er tillatt. Overtredelser medfører umiddelbar diskvalifikasjon. Ethvert forsøk på å skade henne, og dermed ødelegge for de andre, vil få alvorlige konsekvenser.» Martin nikket mot en av de glisende, tsjetsjenske bøllene i hjørnet. Mannen hadde en stor kniv i en slire på den ene hoften og en enda større, halvautomatisk pistol i et hylster på den andre.

«Men dere kan stille så mange spørsmål dere vil for å få de svarene dere trenger. Hun kjenner konsekvensene av å nekte, så jeg tror dere vil oppleve henne som samarbeidsvillig. Men utnytt den begrensede tiden godt.

For det andre, for å sikre full diskresjon vil samtalen verken videoovervåkes eller tas opp.» Martin tok en fjernkontroll opp av lommen og slo av videokameraet i rommet. «Vi vet at spørsmålene dere stiller, kan avsløre strategiske hensikter for de andre budgiverne, og vi respekterer deres privatliv og sikkerhet. Selv om dere ikke vinner, kan dere få verdifull informasjon som gjør reisen umaken verdt. Jeg bør kanskje også nevne at vi ikke har noen interesse av informasjonen objektet besitter. Vi bryr oss kun om sluttbudet. Noen spørsmål?»

Ingen svarte.

«For det tredje får hver av dere kun legge inn ett bud. Høyeste bud vinner. Budet er endelig, så by så høyt dere kan. Det blir ingen forhandlinger i etterkant, og ingen andre tilbud vil bli vurdert.

For det fjerde: Etter møtet med objektet må hver budgiver levere sitt skriftlige bud innen fem minutter og gå tilbake til salongen. Neste budgiver slippes deretter inn i cellen og har deretter fem minutter på seg til å levere sitt bud. Slik fortsetter det. Når alle sju har levert budene sine, vil dere bli eskortert fra borgen og deretter transportert tilbake til flyplassen. Nøyaktig tolv timer senere vil dere bli kontaktet via en tekstmelding. Vinneren oppgir da leveringssted, og vi leverer umiddelbart i god tro. Vi har full forståelse for at det er komplisert å frakte store mengder ISO, men vi krever likevel betaling innen tretti dager etter levering.»

Stemmen til Martin fikk en truende undertone. «Den som svikter tilliten vår, vil få unngjelde. Den ‘tragiske’ ulykken som rammet Zanzibars statsminister og familien hans i fjor, er bare ett eksempel. Slike hendelser er sjeldne, men de bør understreke at vi mener alvor.»

Osorio husket å ha lest om flyulykken. Myndighetene hadde konkludert med pilotfeil. Det stemte åpenbart ikke.

«Til slutt: Av hensyn til vinnerens sikkerhet vil verken identiteten eller vinnerbudet kunngjøres. Noen spørsmål?»

Stillheten senket seg over rommet. En tung forventning hang i luften.

«Ja vel, vámonos,» gryntet Osorio. «La oss komme i gang.»

Martin sendte ham et glatt smil.

«Jeg bør kanskje legge til at vi har en minstepris. Jeg vil ikke oppgi beløpet, for da vil budene legge seg rundt det nivået. Vi ønsker selvsagt å drive prisen så høyt som mulig. Dere må by det høyeste dere klarer å levere innen tretti dager. Hvis ingen av budene er høye nok, blir objektet likvidert, og muligheten for en framtidig auksjon bortfaller. Skal vi begynne?»

«Hvem er først?» spurte russeren.

Martin gikk bort til langbordet. Han stakk hånden i lommen og tok opp sju hvite pokersjetonger nummerert fra 1 til 7. Deretter slapp han dem klirrende ned i en keramisk vase og gestikulerte mot vasen med hånden.

«Miss Wu, vær vennlig og trekk først. Behold brikken til alle har trukket.»

Wu reiste seg, gikk bort til vasen og trakk en brikke. Martin dirigerte de andre budgiverne fram etter tur. Osorio var sistemann. Da alle hadde trukket, samlet de seg i en sirkel.

Martin rakte vasen mot Wu, deretter mot Mitjajev og til slutt mot Osorio.

«Vennligst vis brikkene til hverandre,» befalte Martin.

De gjorde som han sa.

Wu var fornøyd. Hun skulle inn sist.

Mitjajev var enda mer fornøyd. Han var først.

Osorio skjulte ubehaget han kjente. Nummer to.

Ikke bra.

Osorio hadde satset på å være førstemann for å gi planen sin best mulig sjanse til å lykkes. Men han måtte spille med de kortene han hadde fått utdelt.

Nøyaktig fem minutter etter at Mitjajev hadde krysset gangen og gått inn i cellen, dukket han opp igjen. Det kjekke ansiktet hadde stivnet i en uttrykksløs maske. En forvandling han utvilsomt hadde perfeksjonert som oberst i GRU, Russlands militære etterretning. Osorio visste hva pokerfjeset betydde: Russeren likte det han hadde hørt. Han kom garantert til å legge inn et høyt bud. Mitjajev hadde ledet GRUs beryktede Enhet 74455, spydspissen i Russlands cyberkrigføring. Det ville være en katastrofe om han tok kvinnen med seg til Moskva – av grunner russeren ennå ikke ante rekkevidden av.

Osorio kastet et stjålent blikk på Wu. Hun var en iskald type, det var sikkert. Hun reagerte på Mitjajevs pokerfjes akkurat som Osorio, men lot som ingenting. Bare måten hun pustet på, hadde endret seg – nesten umerkelig. Osorio visste at nysgjerrigheten hennes var vekket. Det var et dårlig tegn. Om mulig var hun enda farligere enn russeren. Hun var tidligere etterretningsoffiser i Folkets frigjøringshær og hadde nå en høy posisjon i Kinas største triade.

Osorio tømte resten av vannflasken, krøllet den sammen i neven og rapte – en fryktelig, drønnende lyd som ville ha imponert en elefantsel. Men rapet hadde den ønskede effekten; det brøt konsentrasjonen til de andre budgiverne. Mitjajev prøvde å gi inntrykk av at han var ubesluttsom, selv om det var tydelig at han hadde bestemt seg allerede før han forlot cellen. For ikke å virke for ivrig ventet han til den tilmålte tiden var ute.

«Mr. Mitjajev, budet ditt?»

Mitjajev skriblet et tall på blokken, brettet lappen og slapp den ned i vasen. Han nikket til Martin og gikk tilbake til bordet, rett bort til belugakaviaren.

«Mr. Osorio, din tur.»

Venezuelaneren snudde seg mot Wu. «Damene først?»

Den kinesiske kvinnen fnyste og ristet på hodet. «Nei takk.»

Osorio nikket oppgitt. Han plantet hendene på de massive lårene og skjøv den tunge kroppen opp fra stolen.

En fåmælt turkmener med øyne som smale sprekker og en Tokarev-pistol på hoften åpnet den tunge celledøren.

«Dine fem minutter starter idet døren lukkes,» opplyste Martin.

«Comprendo.» Osorio gikk inn. Døren slo igjen bak ham med et illevarslende smell.

Nå får det bære eller briste.

